I 12 år har det været en tradition under det årlige julemarked, at man på Børglum Kloster kan komme med ind bagved og se, hvordan familien Rottbøll bor. -	Det er en fast tradition, at vi åbner kongesalen og de private stuer her på Børglum Kloster i anledningen af julemarkedet, siger Benedicte Rottbøll, der er kulturarvsformidler og historiker på Børglum Kloster. Mange besøger julemarkedet Hvert år kommer der mange tusind gæster til Børglum Klosters julemarked, og i år er ingen undtagelse, hvor der både er plads til nye som gamle besøgende. -	Vi er jo så heldige, at rigtig mange af vores besøgende har været til tidligere julemarkeder, så de kommer tilbage for at opleve den måde, vi har genopfundet julen på i år, siger Benedicte Rottbøll. En af de nye, der har taget turen til Børglum Kloster, er Per Bo Andersen fra Terndrup. -	Det er utrolig spændende og hyggeligt at få lov til at se de gamle stuer, og hvordan de er pyntet op her til jul, siger han. En anden gæst er Tenna Olsen fra Tårs, som er fast gæst på julemarkedet. -	Det er hyggeligt, og det er rart at være her og komme ind og se det hele, og det gør vi faktisk hvert år, siger hun. Skaber juletradition Familien på Børglum Kloster glæder sig over at kunne dele kulturarven med de mange gæster, der hvert år besøger dem. -	Det er dejligt at se, at julemarkedet på Børglum Kloster kan skabe den her interesse, at vi på den måde også kan være med til at danne en juletradition, siger Benedicte Rottbøll. Julemarkedet på Børglum Kloster har åbent i weekenderne indtil d. 12. december.

Referat:
Besøger man Børglum Kloster, kan man få et ekstra indblik i klosterets værelser. Familien Rottbøll åbner i forbindelse med julemarkedet også op for 14 af deres private, pyntede stuer.